ཆོས་ཉིད་ནམ་མཁའི་ཀློང་མཛོད་ལས༔འོད་གསལ་ཐིག་ལེའི་སྒྲུབ་པ་མཁའ་འགྲོའི་སྲོག་ཐིག་བཞུགས་སོ༔
བརྡ་ཡིག་༠༠༠༠༠༠༢༨༤༔ན་མོ་གུ་རུ་པདྨ་ཀ་ར་ཡེ༔བདག་འདྲ་པདྨ་ཐོད་ཕྲེང་ངས༔མ་འོངས་ལས་ཅན་རྗེས་བཟུང་ཕྱིར༔མཁའ་འགྲོ་གསང་བའི་སྒྲུབ་པ་བསྟན༔གསང་བའི་ཡང་གསང་གནད་ཀྱི་དོན༔མན་ངག་བདུད་རྩིའི་ཐིག་པ་འདི༔ཉམས་སུ་ལེན་པའི་དད་བརྩོན་ཅན༔སྐལ་ལྡན་དེ་ཡི་སྐལ་བར་བསྔགས༔ཐབས་ཤེས་ལྟོ་སྦྱོར་གདམས་ངག་དེ༔སྔོན་འགྲོ་གཉན་ཁྲོད་བརྒྱ་རྩའི་རྗེས༔གནས་ལུགས་རང་གཞིའི་ཞལ་མཐོང་ནས༔དཀྱིལ་འཁོར་ཆེན་པོ་འདིར་འཇུག་བྱ༔སྦྱོར་བ་སྔོན་སོང་དངོས་གཞི་ནི༔བླ་མར་གསོལ་འདེབས་དབང་བཞི་བླངས༔ཐུགས་ཡིད་བསྲེས་ཏེ་མཉམ་བཞག་མཐར༔ཕྱོགས་བཅུའི་རྒྱལ་བ་སྲས་དང་བཅས་པ་བླ་མ་ཡི་དམ་མཁའ་འགྲོ་རྒྱལ་བ་རྒྱ་མཚོ་མ་ལུས་ཤིང་ལུས་པ་མེད་པའི་སྐུ་གསུང་ཐུགས་ཡོན་ཕྲིན་ལས་མི་ཟད་པ་རྒྱན་གྱི་འཁོར་ལོ་ཐམས་ཅད་རང་གི་སྒོ་གསུམ་ལ་ཐིམ་པར་བསམ༔རང་རིག་སྐུ་གསུམ་ལྷུན་གྲུབ་རང་བྱུང་ཡེ་ཤེས་ཆེན་པོའི་རང་མདངས་ལས་གདངས་ཡེ་ཤེས་ལྔ་ཡི་འོད་དང་འོད་ཟེར་རབ་ཏུ་འབར་བའི་སྟོབས་ཀྱིས་ནད་གདོན་སྡིག་སྒྲིབ་བག་ཆགས་གདོས་བཅས་ཤ་ཁྲག་གི་ཕུང་པོ་དང་བཅས་པ་ལན་ཚྭ་ཆུར་ཞུ་བ་ཅི་བཞིན་དུ་འོད་དང་འཇའ་ཚོན་གྱི་རང་བཞིན་ཆུ་ཟླ་ལྟར་གྱུར་པར་རིག་པ་ནི་ཀུན་གྱི་ཐོག་མར་གཅིག་ཏུ་ངེས་པའོ༔ས་མ་ཡ༔ལེའུ་སྟེ་དང་པོའོ༔མཁའ་འགྲོ་དྲུག་གི་དང་པོ་ལ༔གཙོ་མོ་ལྷུན་གྲུབ་ཀྱི་མཁའ་འགྲོའི་ཉམས་ལེན་ནི༔རང་ཉིད་སྐད་ཅིག་གིས་གསང་བ་ཡེ་ཤེས་ཀྱི་མཁའ་འགྲོ་མ་ཁྲོས་མ་ནག་མོ་སྐུ་མདོག་མཐིང་ནག་སྤྱི་བོར་ཕག་ཞལ་ནག་པོ་གྱེན་དུ་ངུར་བ་སྤྱན་གསུམ་ནམ་མཁའི་དབྱིངས་ལ་གཟིགས་ཤིང་ཞལ་གདངས་མཆེ་བ་རབ་ཏུ་གཙིགས་པ་ཁྲོ་བོའི་གཉེར་མ་ཅན་ནུ་འབུར་པདྨོ་རྒྱས་པ་གཡས་གྲི་གུག་དང་གཡོན་ཐོད་ཁྲག་བསྣམས་ནས་ཞབས་གཉིས་ཀར་སྟབས་ཀྱིས་པད་ཉིའི་གདན་ལ་རོལ་པར་བསྒོམ་པའི་ཙིཏྟ་རིན་པོ་ཆེའི་སྦུབས་སུ་ཡེ་ཤེས་གསང་བའི་རྩ་མཆོག་རྟ་རྔ་བརྒྱད་གཤག་པའི་ཆ་གཅིག་ཙམ་པ་བ་མེན་གྱི་རྭ་ལྟ་བུ་མིག་གི་ཨ་འབྲས་ལ་ཟུག་ཅིང་ཁ་ཕྱེས་པ་ཁ་དོག་དཀར་ལ་གསལ་བ་འོད་དང་ལྡན་པའི་ནང་དུ་དབྱིངས་རྣམ་པར་དག་པའི་སྒྲོན་མ་འཇའ་ཤེལ་ལ་ཉི་མ་ཕོག་པ་ལྟ་བུའི་ཀློང་དུ་ཐིག་ལེ་སྟོང་པའི་སྒྲོན་མ་གོར་མོའི་ཆུ་ལ་རྡོ་བསྐྱུར་བ་ལྟ་བུའི་གོ་མཚམས་སུ་ཤེས་རབ་རང་བྱུང་གི་སྒྲོན་མའི་གདངས་རྡོ་རྗེ་ལུ་གུ་རྒྱུད་ཀྱི་རྣམ་པར་གསལ་ལ༔ཆོས་སྐུ་ཀུན་ཏུ་བཟང་མོ་ལོངས་སྐུ་རྡོ་རྗེ་ཕག་མོ་སྤྲུལ་སྐུ་ཁྲོས་མ་ནག་མོ་ལ་སོགས་པའི་སྐུ་གསུམ་རྒྱལ་བའི་དཀྱིལ་འཁོར་ཐམས་ཅད་ཉི་མ་འབུམ་བརྡལ་གྱི་འོད་ཕུང་དཀར་དམར་མཐིང་གསུམ་གྱི་རྣམ་པར་འཐིབ་ཀྱིས་བྱོན་ནས་རང་གི་སྒྲོན་མའི་སྣང་བ་ལ་ཐིམ་པར་བསམ་སྟེ་ཡུན་ཅིག་མཉམ་པར་བཞག༔སླར་ཆོས་སྐུའི་འདུག་སྟངས་སེང་གེའི་ཙོག་ཚུག་ལྟ་བུའི་ངང་ནས་མིག་གྱེན་དུ་བཟློག་སྟེ་ཕྱེད་བཙུམ་གྱིས་དཀར་ལམ་ལ་གཏད་པས་འོད་ལྔའི་ཁྱིམ་ཟ་འོག་ཁ་ཕྱེས་པ་ལྟ་བུའི་ནང་དུ་ཐིག་ལེ་འོད་ལྔའི་མུ་ཁྱུད་ཅན་ཟླུམ་ལ་འཁྱིལ་བ་ཉ་མིག་དང་སྲན་མ་དང་རྒྱ་ཕོར་དང་བསེ་ཕུབ་ལྟ་བུར་འཆར་རོ༔དེ་དག་གི་གོ་མཚམས་སུ་རིག་གདངས་རྡོ་རྗེ་ལུ་གུ་རྒྱུད་དཀར་པོ་དར་སྐུད་ལྡིང་བ་ལྟ་བུ་མུ་ཏིག་དཀར་པོ་བསྟར་ལ་བརྒྱུས་པ་ལྟ་བུར་གསལ་ལོ༔དེ་དག་ནི་ཕྱི་ལྟར་ཤར་བའི་དབང་དུ་བྱས་ན་ནང་དབྱིངས་ཀྱི་གདངས་ཐིག་ལེ་སྟོང་པའི་གདངས་རིག་པས་ཀྱང་ནང་གདངས་ནང་དུ་འོད་ཐིག་རིག་མདངས་གཏིང་གསལ་གྱི་གདངས་རང་ཤར་བ་ཡང་ཕྱི་མདངས་ནི་ངོ་བོའི་ངོས་ན་གསལ་བ་ལ་བྱ༔གདངས་ནི་མེ་ལོང་གཟུགས་བརྙན་བསྟན་པའི་དཔེས་མཚོན་ན་གཟུགས་ལ་མདངས་གཟུགས་བརྙན་ལ་གདངས་ལྟ་བུར་ཤེས་པར་བྱའོ༔བར་དུ་དེ་དག་ནི་ཕྱི་རུ་ཤར་བ་ནི་མ་ཡིན་ནོ༔ནང་གདངས་རང་གིས་མཐོང་བ་ལས་གཞན་དང་གཞན་ནས་མ་ཡིན་པའི་ཚུལ༔ངས་སྔོན་དགའ་རབ་རྡོ་རྗེའི་དྲུང་དུ་རང་སྣང་ཡེ་ཤེས་ཀྱི་དཀྱིལ་འཁོར་ལ་ལོངས་སྤྱོད་པའི་ཚེ་བླ་མ་མཆོག་དེའི་ཞལ་ནས༔ཁྱོད་ལ་དེ་ལྟར་ཤར་ནས་གདའ༔རང་སྣང་རང་གི་སྤྱོད་ཡུལ་ལས༔སུ་ཡིས་གང་ལ་སྤྱོད་དུ་མེད༔ནང་སྒྲོན་ཕྱི་རུ་མ་ཡིན་ཏེ༔གཞན་གྱི་དེ་ལྟར་མཐོང་དུ་མེད༔འོད་སྣང་ནང་གི་དཔེ་དེ་མཐོང་༔འོད་དེ་རགས་འཐས་འཁོར་བར་འཕྱན༔འོད་དེ་འོད་དུ་བལྟས་སྤྱོད་ན༔འབྱུང་བ་འོད་དུ་འདུ་འོད་འཕེལ༔ཚད་དུ་ཕེབས་ནས་འོད་འབྱུང་ཟད༔སྐྱེ་མེད་ངང་དུ་བུམ་སྐུར་ཆུབ༔ཅེས་གསུངས་པ་ལ་བརྟེན་ནས་གཟུང་འཛིན་གཉིས་ཀྱི་མདུད་རྒྱ་གྲོལ་ཏེ་གོལ་སྒྲིབ་ཀྱི་ཤུབ་ནས་ཐོན་ཏེ་འཁོར་བའི་འབྲེལ་ཐག་ཆད་པ་ཡིན་ཏེ༔ཁྱོད་བརྒྱུད་འཛིན་རྣམས་ཀྱིས་ཀྱང་འབྱུང་བ་འོད་དུ་ཤིག་འོད་སྣང་དུ་བློ་དང་ཡིད་ཀྱིས་ཟོན་མི་འཇུག་པར་རིག་པ་རང་ཀློང་དུ་མ་བཅོས་པར་ཞོག་དང་མཉམ་པར་བཞག་པའི་རང་ཚུགས་ནི་འདི་ཁོ་ནའོ༔རྗེས་ཐོབ་ཀྱི་དུས་སུ་སྣང་སྲིད་དག་པ་མཁའ་སྤྱོད་འོག་མིན་བདེ་བ་ཆེན་པོའི་ཞིང་དང་གཟུགས་སྣང་སྐུ་གསུམ་མཁའ་འགྲོ་སྒྲ་གྲགས་རྡོ་རྗེ་གསུང་གི་ལམ་ཁྱེར་དང་འཁོར་འདས་འུབ་ཆུབ་རོལ་པའི་ངོ་བོ་ལམ་ཁྱེར་གྱི་ངང་ནས་སྤྱོད་པའི་གདངས་འདི་དང་མི་འབྲལ་བ་གནད་དོ༔འདི་ལ་ཟླ་བ་གཅིག་གོ༔ས་མ་ཡ༔གཉིས་པ་ལ་རང་ཉིད་སངས་རྒྱས་རིགས་ཀྱི་མཁའ་འགྲོ་མ་དཀར་མོ་ཕྱག་གཉིས་གྲི་གུག་དང་ཐོད་ཁྲག་ཐོགས་པ་ཞབས་གཉིས་གར་སྟབས་ཀྱིས་པད་ཉིའི་གདན་ལ་རོལ་པ་གཅེར་བུ་རུས་པའི་རྒྱན་དྲུག་གི་སྤྲས་པ་ཡེ་ཤེས་འོད་ཀྱི་ཀློང་དུ་འོད་དཀར་གྱི་ཕུང་པོར་བསྒོམ༔དབུས་ཕྱོགས་སངས་རྒྱས་རིགས་ཀྱི་དཀྱིལ་འཁོར་ལྷ་ཚོགས་ཐམས་ཅད་འོད་དང་འོད་ཟེར་དཀར་པོའི་རྣམ་པར་བྱོན་ནས་སྒྲོན་མའི་སྣང་བ་ལ་ཐིམ་པར་བསམ་ཞིང་གན་རྐྱལ་དུ་ལོག་ནས་ཤེས་པ་མིག་ལ་གཏད་མིག་བར་སྣང་ལ་གཏད་དེ་གོང་བཞིན་ཆོས་ཉིད་འོད་གསལ་གྱི་དཀྱིལ་འཁོར་དུ་ཆམ་བརྡལ་དུ་བཞག་གོ༔རྗེས་ཐོབ་ཀྱི་དུས་སུ་སྣང་གྲགས་རིག་གསུམ་ཐམས་ཅད་དབུས་ཕྱོགས་སྟུག་པོ་བཀོད་པ་སངས་རྒྱས་མཁའ་འགྲོ་དང་གསུང་གི་འཁོར་ལོ་དང་ཆོས་ཀྱི་དབྱིངས་ཀྱི་ཡེ་ཤེས་སུ་ལམ་ཁྱེར་བྱ་བ་ཐབས་དང་ཆོས་ཉིད་དེ་བཞིན་ཉིད་ཀྱི་གནས་ལུགས་ཀྱི་ལྷུམས་དང་མི་འབྲལ་བ་ནི་ཤེས་རབ་སྟེ༔མན་ངག་དེ་གཉིས་ཀྱི་གནད་དང་མི་འབྲལ་བ་ནི་ཐབས་ཤེས་ལྟོ་སྦྱོར་བ་ཞེས་བྱའོ༔འདི་ལ་ཟླ་བ་གཅིག་གོ༔ས་མ་ཡ༔ལེའུ་སྟེ་གསུམ་པའོ༔གསུམ་པ་ལ་རང་ཉིད་རྡོ་རྗེ་མཁའ་འགྲོ་མ་མཐིང་ནག་གྲི་གུག་དང་ཐོད་ཁྲག་བསྣམས་ནས་པདྨ་ཉི་མ་བམ་གྱི་གདན་ལ་གར་སྟབས་རོལ་པའི་ཐུགས་ཀའི་འོད་ཟེར་གྱིས་ཤར་ཕྱོགས་མེ་ལོང་ཡེ་ཤེས་མངོན་པར་དགའ་བ་ནས་རྡོ་རྗེ་རིགས་ཀྱི་དཀྱིལ་འཁོར་ཐམས་ཅད་རྡོ་རྗེ་མཁའ་འགྲོའི་རྣམ་པར་བྱོན་ཏེ་མདུན་གྱི་ནམ་མཁའ་ནས་འོད་མཐིང་ནག་ཐིག་ལེས་བརྒྱན་པའི་རྣམ་པར་གྱུར་ཏེ་རང་གི་སྒྲོན་མའི་སྣང་བ་ལ་ཐིམ་པར་བསམ་སྟེ་ཡུན་ཅིག་མཉམ་པར་བཞག་སྟེ་སླར་ཡང་དབྱིངས་རིག་ཐིག་ལེ་དབྱེར་མེད་པའི་ངང་དུ་དགག་བསྒྲུབ་སྤང་བླངས་བཅས་བཅོས་མེད་པར་མཉམ་པར་བཞག་གོ༔རྗེས་ཐོབ་ཀྱི་དུས་སུ་རང་ཉིད་རྡོ་རྗེ་མཁའ་འགྲོ་སྣོད་བཅུད་མེ་ལོང་ཡེ་ཤེས་མངོན་པར་དགའ་བ་རྡོ་རྗེ་རིགས་ཀྱི་རིག་གདངས་གསུང་གསང་བའི་འཁོར་ལོ་ལམ་ཁྱེར་བྱ་བ་ཐབས༔ཡེ་རིག་ཀ་དག་ཆེན་པོའི་ངང་གདངས་ལས་མི་འདའ་བ་ཤེས་རབ་བོ༔འདི་ལ་ཟླ་བ་གཅིག་གོ༔ས་མ་ཡ༔ལེའུ་སྟེ་བཞི་པའོ༔བཞི་པ་ལ་རང་ཉིད་རིན་ཆེན་མཁའ་འགྲོ་སེར་མོ་གྲི་གུག་དང་ཐོད་ཁྲག་བསྣམས་པའི་ཐུགས་ཀར་རྩ་དང་འོད་སྣང་ཐིག་ལེ་གོང་ལྟར་གསལ་བ་ལས་འོད་ཟེར་འཕྲོས་པས་ལྷོ་ཕྱོགས་དཔལ་དང་ལྡན་པའི་ཞིང་ཁམས་ནས་རིན་ཆེན་རིགས་ཀྱི་དཀྱིལ་འཁོར་ཐམས་ཅད་མཉམ་ཉིད་ཡེ་ཤེས་འོད་ཟེར་གསེར་མདོག་གི་རྣམ་པར་སྒྲོན་མའི་སྣང་བ་དེ་ལ་ཐིམ་པས་གཉིས་སུ་མེད་པར་བསམ་སྟེ་མཉམ་པར་བཞག་ལ་སླར་ཡང་སྒྲོན་མའི་སྣང་བ་དང་དབྱེར་མེད་པར་ཅིར་ཡང་བཅོས་པ་མེད་པའི་ངང་དུ་ལྷོད་དེ་བཞག་གོ༔སླར་ཡང་རྫས་ཀྱི་དུས་སུ་སྣང་སྲིད་མཉམ་ཉིད་ཡེ་ཤེས་དག་པ་མཁའ་སྤྱོད་ཀྱི་ཞིང་དང་རིན་ཆེན་མཁའ་འགྲོའི་ལམ་ཁྱེར་བྱ་བ་ཐབས་དང་རང་རིག་རང་ཞལ་ལས་མི་འདའ་བ་ཤེས་རབ་སྟེ་གཉིས་མེད་ཉམས་སུ་ལེན་པ་ལ་སྦྱོར་བ་ཞེས་བྱའོ༔དེ་ལ་ཟླ་བ་གཅིག་གོ༔ས་མ་ཡ༔ལེའུ་སྟེ་ལྔ་པའོ༔ལྔ་པ་རང་ཉིད་པདྨ་མཁའ་འགྲོ་སྐུ་མདོག་དམར་མོ་ཞལ་གཅིག་ཕྱག་གཉིས་གཡས་པདྨའི་གྲི་གུག་དང་གཡོན་ཐོད་ཁྲག་ཐོགས་པ་ཞབས་གཉིས་པད་ཉིའི་གདན་ལ་གར་སྟབས་མཛད་པ་ཡེ་ཤེས་ལྔ་ཡི་འོད་ཕུང་གི་ཀློང་དུ་གཅེར་བུ་རུས་རྒྱན་གྱིས་སྤྲས་པར་བསྒོམ༔ནུབ་ཕྱོགས་བདེ་བ་ཅན་ནས་སོར་རྟོག་ཡེ་ཤེས་པདྨ་རིགས་ཀྱི་དཀྱིལ་འཁོར་ལྷ་ཚོགས་ཐམས་ཅད་པདྨ་མཁའ་འགྲོའི་རྣམ་པར་བྱོན་ཏེ་འོད་དམར་གྱི་གོང་བུར་གྱུར་ནས་སྒྲོན་མའི་སྣང་བ་ལ་ཐིམ་པས་སྣང་བ་ཐམས་ཅད་སོ་སོར་རྟོག་པའི་ཡེ་ཤེས་ཀྱི་ཀློང་ཆེན་པོར་ལྷུག་པར་བཞག་གོ༔སླར་ཡང་དབྱིངས་དང་ཐིག་ལེ་ཤེས་རིག་མཉམ་བརྡལ་དུ་བཞག༔རྗེས་སུ་ཡང་སྣང་སྲིད་ཐམས་ཅད་སོར་རྟོག་ཡེ་ཤེས་དག་པ་མཁའ་སྤྱོད་པདྨ་མཁའ་འགྲོའི་རོལ་པར་ལམ་དུ་ཁྱེར་བ་དང་གནས་ལུགས་ཀློང་ཆེན་ཀུན་ཏུ་བཟང་མོའི་མཁའ་ཀློང་ལས་མི་འདའ་བ་གཉིས་ནི་གནད་དུ་བྱའོ༔འདི་ལ་ཟླ་བ་གཅིག་གོ༔ས་མ་ཡ༔ལེའུ་སྟེ་དྲུག་པའོ༔ཟླ་བ་དྲུག་པའི་དུས་སུ་རང་ཉིད་ལས་ཀྱི་མཁའ་འགྲོ་སྐུ་མདོག་ལྗང་གུ་གཡས་གྲི་གུག་དང་གཡོན་ཐོད་ཁྲག་ཐོགས་པ་ཁ་ཊྭཱྃ་ཀ་བཀལ་བ་པད་ཉི་རོ་ཡི་གདན་ལ་གར་སྟབས་མཛད་པ་འོད་དང་འོད་ཟེར་གྱི་ཕུང་པོ་ཅན་སྣང་ལ་རང་བཞིན་མེད་པ་འཇའ་ཚོན་དང་ཆུ་ཟླ་མེ་ལོང་གི་གཟུགས་བརྙན་ལྟ་བུའོ༔གསལ་ལ་དེར་འཛིན་བྲལ་བ་སྒྱུ་མ་དང་རྨི་ལམ་དྲི་ཟའི་གྲོང་ཁྱེར་ལྟ་བུའོ༔དེ་ལྟར་གསལ་བའི་སྙིང་ག་ནས་མིག་ཏུ་འབྲེལ་བའི་རྩ་ནང་དུ་འོད་དང་ཐིག་ལེ་རང་བྱུང་དུ་རྫོགས་པར་བསྒོམ་པའི་རིག་གདངས་རྡོ་རྗེ་ལུ་གུ་རྒྱུད་སོགས་གོང་ལྟར་གསལ་བའི་འོད་ཟེར་གྱིས་བྱང་ཕྱོགས་ལས་རབ་རྫོགས་པའི་ཞིང་ཁམས་ནས་ཕྲིན་ལས་ཀརྨ་རིགས་ཀྱི་དཀྱིལ་འཁོར་ཐམས་ཅད་བྱ་གྲུབ་ཡེ་ཤེས་ལས་ཀྱི་མཁའ་འགྲོའི་རྣམ་པར་བྱོན་ཏེ་མདུན་གྱི་ནམ་མཁའ་ནས་འོད་ལྗང་གུར་གྱུར་ཏེ་སྒྲོན་མའི་སྣང་བ་ལ་ཐིམ་པར་བསམ་ཞིང་དེའི་ངང་ལ་ཅི་གནས་སུ་མཉམ་པར་བཞག་གོ༔སླར་ཡང་སྒྲོན་མའི་སྣང་བ་ཆེན་པོར་བློ་ཡིས་བཅོས་བསྒྱུར་དང་ཡིད་དཔྱོད་ཀྱི་སྤུ་རིས་མི་བྱེད་པར་ལྷོད་དེ་བཞག༔རྗེས་སུ་བྱ་སྤྱོད་དུས་ལ་བབས་ཚེ་སྣང་སྲིད་སྣོད་བཅུད་ཐམས་ཅད་བྱ་གྲུབ་ཡེ་ཤེས་ལས་རབ་རྫོགས་པའི་དབྱིངས་དག་པ་མཁའ་སྤྱོད་ཀྱི་ཞིང་དང་གཟུགས་སྣང་ཐམས་ཅད་ལས་ཀྱི་མཁའ་འགྲོའི་རང་བཞིན་དང་སྒྲ་གྲགས་དག་པ་སྔགས་ཀྱི་འཁོར་ལོ་སྟེ་དཀྱིལ་འཁོར་གསུམ་དུ་ལམ་ཁྱེར་བྱ་བ་དང་རང་ལུས་ཀརྨ་མཁའ་འགྲོ་ཕུང་ཁམས་གཤེགས་པ་གཤེགས་མ་དབང་ཡུལ་སེམས་དཔའ་སེམས་མ་ཡན་ལག་སྒོ་སྐྱོང་ཕོ་མོར་ཡེ་ནས་ལྷུན་གྲུབ་ཏུ་རྫོགས་པ་རང་ཤེས་པའི་ངང་ནས་འགུལ་བསྐྱོད་བདེ་བ་ཆེན་པོའི་གར་དང་བཟའ་བཏུང་ཚོགས་འཁོར་གྱི་རོལ་པར་ལམ་དུ་ཁྱེར་བ་ཐབས་དང་དེའི་ངང་ནས་འཁོར་འདས་རང་སྣང་དུ་རྫོགས་པའི་ངོ་བོ་དེ་ཀར་འདུས་པ་ནི་ཤེས་རབ་གཉིས་མེད་ལམ་དུ་བྱེད་པ་ནི་སྦྱོར་བ་འཁོར་བའི་འཛིན་རྟོག་བདག་མེད་དུ་རྟོགས་པ་ནི་སྒྲོལ་བའོ༔འདི་ལ་ཟླ་བ་གཅིག་གོ༔ས་མ་ཡ༔ལེའུ་སྟེ་བདུན་པའོ༔དེ་དག་ནི་མ་དག་པ་འཁོར་བའི་བག་ཆགས་དག་པ་ཡེ་ཤེས་སུ་སྦྱོང་བའི་གནད་དོ༔དབྱིངས་དང་ཐིག་ལེ་དེ་དག་གི་ཁ་དོག་ནི་དཀར་པོ་ཆོས་དབྱིངས་མཐིང་ནག་མེ་ལོང་སེར་པོ་མཉམ་ཉིད་དམར་པོ་སོར་རྟོག་ལྗང་གུ་བྱ་བ་གྲུབ་པའི་ཡེ་ཤེས་ཏེ་ཡེ་ཤེས་ལྔའོ༔སྐུ་ལྔ་ལྷུན་གྱིས་གྲུབ་པ་ནི་དཀར་པོ་རྣམ་སྣང་མཐིང་ག་མི་བསྐྱོད་པ་སེར་པོ་རིན་འབྱུང་དམར་པོ་སྣང་མཐའ་ལྗང་གུ་དོན་གྲུབ་སྟེ་སྐུ་ལྔའོ༔མཁའ་འགྲོ་ལྔ་ནི་དཀར་པོ་སངས་རྒྱས་མཁའ་འགྲོ་མཐིང་ག་རྡོ་རྗེ་མཁའ་འགྲོ་སེར་པོ་རིན་ཆེན་མཁའ་འགྲོ་དམར་པོ་པདྨ་མཁའ་འགྲོ་ལྗང་གུ་ལས་ཀྱི་མཁའ་འགྲོ་སྟེ་ལྔ་རྫོགས་པའོ༔འབྱུང་བ་ལྔ་ནི་ནམ་མཁའི་དྭངས་མ་མཐིང་ནག་ཆུའི་དྭངས་མ་དཀར་པོ་ས་ཡི་དྭངས་མ་སེར་པོ་མེ་ཡི་དྭངས་མ་དམར་པོ་རླུང་གི་དྭངས་མ་ལྗང་གུ་སྟེ་ལྔ་ཚན་བཞི་པོ་རིག་པ་རང་གི་ཆོས་ཉིད་དེ་རང་གིས་གསལ་བའོ༔འབྱུང་བ་ལྔ་རིགས་ལྔར་སྦྱོང་བྱེད་ངོ་བོ་སྟོང་པ་ཡུམ་ལྔའི་མཁར་རྟོགས་ཤིང་བཤིག་པས་གྲོལ་ཏེ་གཞན་གྱིས་ནི་གྲོལ་བར་མི་འགྱུར་བའི་ཕྱིར་ཡུམ་ཆེན་ལྔ་ཡི་ཡང་གསང་གི་སྒྲུབ་པ་འདི་བསྟན་པའོ༔ཁ་བསྐང་ཟླ་བ་གཅིག་ལ་ཡང་ཤེས་པ་མིག་ལ་གཏད་མིག་ཕྱེད་བཙུམ་གྱིས་ནམ་མཁའ་ལ་གཏད་པས་དབྱིངས་རྣམ་པར་དག་པའི་སྒྲོན་མའི་གདངས་རྡོ་རྗེ་ལུ་གུ་རྒྱུད་མུ་ཏིག་བསྟར་ལ་བརྒྱུས་པའམ་དར་གྱི་སྐུད་པ་འགྲིལ་བ་ལྟ་བུ་འཆར་རོ༔དེ་དག་ནི་ཙིཏྟ་ཤ་ཡི་སྒྲོན་མ་ནས་དཀར་འཇམ་རྩའི་སྒྲོན་མ་ཀ་ཏི་ཤེལ་གྱི་སྦུ་གུ་ཅན་བ་མེན་གྱི་རྭ་ལྟ་བུར་རྒྱང་ཞགས་ཆུ་ཡི་སྒྲོན་མའི་སྒོ་ལ་ཨ་འབྲས་ན་ཁ་ཕྱེས་པའོ༔དེ་ལྟར་དྲུག་པོ་གཉིས་སུ་མ་ཡིན་ཐ་མི་དད་དོ༔རིག་པ་ཡེ་ཤེས་རང་བྱུང་ཤེས་རབ་ཀྱི་སྒྲོན་མ་དེ་དང་དེའོ༔དེ་དོན་བདག་ལ་རིག་འཛིན་དགའ་རབ་རྡོ་རྗེས་འདི་གདམས་པའོ༔ཡེ་ནས་རང་བྱུང་ཤར་བ་དེ༔ཙིཏྟ་རིན་ཆེན་གཞལ་ཡས་ན༔གསང་བ་རྩ་ཡི་སྒྲོན་དཀར་ལས༔རྒྱང་ཞགས་སྒྲོན་མའི་སྒོ་རུ་ངོམ༔རྣམ་དག་དབྱིངས་ཀྱི་སྒྲོན་མ་དང་༔ཐིག་ལེ་སྟོང་པའི་སྒྲོན་མ་གཉིས༔ཤེས་རབ་རིག་པའི་ཆོས་ཉིད་གདངས༔ཕྱི་རུ་མ་ཡིན་ནང་དུའོ༔པདྨ་རྒྱལ་པོའི་ཆོས་ཉིད་དོ༔ཅེས་གསུངས་པས་ཀྱང་རྣམ་པར་གྲོལ་བ་ཐོབ་པ་ཡིན་ཏེ་བརྒྱུད་འཛིན་རྣམས་ཀྱིས་ཀྱང་དེ་ལྟར་གྱིས་ཤིག༔ས་མ་ཡ༔ལེའུ་སྟེ་བརྒྱད་པའོ༔སྒྲོན་མའི་སྣང་བ་བརྟན་ཐོབ་ནས༔རྩོལ་མེད་སྣང་བའི་ཡོན་ཏན་ཤར༔རིག་གདངས་ལུ་གུ་རྒྱུད་དུ་སྣང་༔ལུས་བརྟན་ངག་ཀྱང་སྨྲ་བརྗོད་ཉུང་༔སེམས་ནི་མི་གཡོ་རང་བབས་གནས༔འདི་ནི་ཆོས་ཉིད་མངོན་སུམ་མོ༔ཡིད་དཔྱོད་མུན་རྡོ་ལྐོག་གྱུར་མིན༔མངོན་སུམ་དབང་པོའི་སྒོ་རུ་མཐོང་༔དེ་ཕྱིར་དེ་ཡི་མིང་ཡང་དེ༔སྣང་བ་དང་པོ་དེ་ཤར་བའི༔ཁམས་གསུམ་འཁོར་བའི་འབྲེལ་ཐག་ཆད༔ཐ་མལ་ཤེས་པ་ཡེ་ཤེས་སུ༔སྨོན་པའི་རིག་འཛིན་དང་པོའི་ས༔དེ་ནས་བརྟན་དང་འཕེལ་རྒྱས་ཤིང་༔སྣང་བ་ཐམས་ཅད་འོད་དུ་གསལ༔ལུས་ལ་སྒེག་ཆོས་ངོ་ཚ་མེད༔སྨྱོན་པ་བཞིན་དུ་སྡོད་མེད་རྒྱུ༔ངག་ཀྱང་དེ་བཞིན་རང་ཚིག་རྡོལ༔སེམས་ཀྱང་གཏད་མེད་ངང་རྒྱ་ཡན༔འཆི་མེད་རྡོ་རྗེའི་བཙན་ས་ཟིན༔བར་དོ་མེད་པར་འཁོར་བ་འདས༔རིག་འཛིན་གཉིས་པའི་ས་ཡང་ཐོབ༔འཕེལ་ནས་ལྷ་དང་སྐུ་རུ་སྨིན༔ཚོམ་བུའི་དཀྱིལ་འཁོར་ཐབས་ཤེས་འབྲེལ༔ལུས་ནི་ཐོགས་བཅས་ཐོགས་མེད་ཐལ༔ངག་སྙན་གཞན་སྣང་དགེ་རུ་བསྒྱུར༔སེམས་ནི་རང་སར་རང་གྲོལ་དབང་༔སྡིག་ཅན་རྣམས་ཀྱང་གྲོལ་བའི་སྟོབས༔སྤྱན་དང་མངོན་ཤེས་ཀུན་ཀྱང་འཐོབ༔འདི་དུས་གཞན་གང་ལ་མི་ལྟོས༔རང་དབང་ཐོབ་པའི་རང་ཚད་དོ༔དགེ་དང་